钦定古今图书集成/理学汇编/学行典/第131卷 > 诗经 > 《大明》
## 钦定古今图书集成/理学汇编/学行典/第131卷 > 诗经 > 《大明》

维此文王，“小心翼翼。昭事上帝，聿怀多福。厥德不回，
以受方国。”

〈朱注〉“小心翼翼”，恭慎之貌，即前篇之所谓“敬”也。〈大全〉庆源辅氏曰：前篇释“厥犹翼翼”为“勉敬”，此篇说“小心翼翼”为恭慎，其义虽一，而有在臣在君之不同，须

“是以心体之，则自见其有广狭也。‘昭事上帝’，言文王之敬，洞洞属属，终日对越上帝也。如此，则盛大之福，自然来集，而文王之敬，直上直下，更无回曲之时，所以又能受四方来附之国也。一有回曲，则此心便息，此理便绝，天人上下，皆不相管摄矣。” 丰城朱氏曰：“圣人之德敬为大，泛言之而为德，切言之而为敬。敬者” ，德之舆也，无敬则德不行。圣人之敬，上与天心合，下与人心合。故以之事天，非有心于求福也，而自足以求多福；以之治人，非有心于求媚也，而自足以受方国。其德之不回，即其心之敬者为之也。使此心之敬，有一毫之空阙，一息之闲断，则不可谓之不回矣。